Premiérový Rely Dakar sa pre Sébastiena Loeba začal ako z rozprávky, napokon ani on neušiel nástrahám drsnej argentínskej divočiny. V 8. etape sa jeho Peugeot najprv zasekol v piesku a v závere sa prepadol do jamy a niekoľkokrát prevrátil. Do cieľa meraného úseku prišiel s viac ako hodinovým mankom a celkovo je až ôsmy. Francúz po rozsiahlych škodách na svojom automobile priznal, že je vonku z hry o titul. Bude však pokračovať v súťaži, aby získal viac skúseností.